पत्रकारलाई पहिलो  पटक आजीवन वृत्ति
लामो समयदेखि पत्रकारितामा कार्यरत वरिष्ठ पत्रकारलाई पहिलो पटक वृत्ति वितरण दिन सुरु गरिएको छ । सञ्चार तथा सूचना प्रविधि मन्त्रालयले वरिष्ठ पत्रकारलाई वृत्ति वितरण दिन सुरु गरेको हो ।  सञ्चार तथा सूचना प्रविधि मन्त्रालयमा सोमबार आयोजित कार्यक्रममा वरिष्ठ पत्रकार पद्मभक्त खरेल (वर्ष ७७), निरोधराज पाण्डे (वर्ष ७३) र चिरञ्जीवी अर्याल (वर्ष ६७) लाई वृत्ति वितरण प्रदान गरियो ।
काठमाडौँ, साउन १० गते ।  लामो समयदेखि पत्रकारितामा कार्यरत वरिष्ठ पत्रकारलाई पहिलो पटक वृत्ति वितरण दिन सुरु गरिएको छ । सञ्चार तथा सूचना प्रविधि मन्त्रालयले वरिष्ठ पत्रकारलाई वृत्ति वितरण दिन सुरु गरेको हो ।सञ्चार तथा सूचना प्रविधि मन्त्रालयमा सोमबार आयोजित कार्यक्रममा वरिष्ठ पत्रकार पद्मभक्त खरेल (वर्ष ७७), निरोधराज पाण्डे (वर्ष ७३) र चिरञ्जीवी अर्याल (वर्ष ६७) लाई वृत्ति वितरण प्रदान गरियो ।सञ्चार तथा सूचना प्रविधिमन्त्री ज्ञानेन्द्रबहादुर कार्कीले उहाँहरूलाई प्रदान गरिने रकम प्रदान गर्नुभयो । पत्रकार खरेल, पाण्डे र अर्याललाई क्रमशः दस हजार, सात हजार र पाँच हजार रुपियाँ प्रदान गरियो ।  यस वर्षको साउनदेखि आजीवन उहाँहरूको खातामा सो रकम पठाइने छ । मन्त्री कार्कीले वृत्ति वितरण कार्य नयाँ कामको प्रारम्भ भएको बताउँदै यसमा गौरवभन्दा सन्तोष गर्नुपर्ने बताउनुभयो । उहाँले भन्नुभयो, “यस रकमले तपाईंहरूको जीविका चल्न त सक्दैन तर यो रकमले पत्रकारिताको मर्यादा, सम्मानलाई आत्मसात् गर्छ र सरकार तपाईंहरूको साथमा छ भन्ने कुरा यसले पुष्टि गर्छ ।”मन्त्री कार्कीले मर्यादित, निष्पक्ष, स्वतन्त्र र व्यावसायिक पत्रकारिता नै अहिलेको समाजको आवश्यकता रहेको बताउँदै विश्वास आर्जित गर्न सक्ने पत्रकार जमातको अहिले आवश्यकता रहेको बताउनुुभयो । सो अवसरमा मन्त्री कार्कीले सूचना तथा प्रसारण विभागद्वारा प्रकाशित ‘नेपाल परिचय’, ‘पत्रकारिता विशेषाङ्क’ र ‘नेपालको सार्वजनिक प्रशासन र व्यवस्थापन’ भन्ने पुस्तकको लोकार्पणसमेत गर्नुभयो । सञ्चार तथा सूचना प्रविधि मन्त्रालयका सचिव डा. वैकुण्ठ अर्यालले यस वृत्ति वितरणको रकमलाई एउटा ‘टोकन’ र सम्मानका रूपमा लिनुपर्ने बताउँदै यसमा समयसापेक्ष वृद्धि हुँदै जाने बताउनुभयो ।६५ वर्षभन्दा बढी उमेर भएको र कम्तीमा तीस वर्ष पत्रकारिता गरेको व्यक्तिले आवेदन दिन पाउने गरी सूचना तथा प्रशारण विभागले आवेदन माग गरेकोमा एघार जना पत्रकारले आवेदन दिनुभएको थियो । जसमध्ये तीन जनालाई छनोट गरी वृत्ति वितरण दिन सुरु गरिएको विभागका महानिर्देशक गोगनबहादुर हमालले जानकारी दिनुभयो ।   